## Odluka o sanaciji i restrukturiranju Dubrovačke banke d.d. Dubrovnik

### NN 56/1998 (20.4.1998.), Odluka o sanaciji i restrukturiranju Dubrovačke banke d.d. Dubrovnik

# **VLADA REPUBLIKE HRVATSKE**

Na temelju članka 11., a u svezi sa člancima 3., 12. i 13. Zakona o
sanaciji i restrukturiranju banaka ("Narodne novine", broj 44/94), Vlada
Republike Hrvatske je na sjednici održanoj 16. travnja 1998. godine, donijela

## **ODLUKU**

### **O SANACIJI I RESTRUKTURIRANJU DUBROVAČKE BANKE d.d. DUBROVNIK**

I.

Pokreće se postupak sanacije i restrukturiranja Dubrovačke banke d.d.,
Dubrovnik (u daljnjem tekstu: Banka).

II.

Utvrđuje se da jamstveni kapital Banke na dan 31. prosinca 1997. godine
iznosi 471,8 milijuna kuna.

III.

Rizični plasmani Banke iznose 5.859,5 milijuna kuna, a u njima su sadržani
potencijalni gubici Banke u iznosu od 1.539,3 milijuna kuna.

IV.

Iznos potencijalnih gubitaka Banke koji se otpisuju na teret dijela
posebnih rezervi Banke za osiguranje od potencijalnih gubitaka koji nije
sadržan u jamstvenom kapitalu Banke iznosi 533,5 milijuna kuna.

V.

Potencijalni gubici Banke koji se otpisuju na teret jamstvenog kapitala
Banke iznose 471,8 milijuna kuna.

VI.

Potencijalni gubici koji se nisu mogli otpisati na teret jamstvenog
kapitala Banke iznose 534 milijuna kuna.

VII.

Rizični plasmani Banke u kojima su sadržani potencijalni gubici Banke
u iznosu od 534 milijuna kuna, a u kojima su sadržana i sva potraživanja
prema komintentima Banke klasificirana u skupinu rizika "E" prema Odluci
Hrvatske narodne banke o načinu raspoređivanja rizične aktive i odgovarajućih
izvanbilančnih stavki banaka i štedionica ("Narodne novine", br. 107/93
i 15/94), prenose se na Državnu agenciju za osiguranje štednih uloga i
sanaciju banaka (u daljnjem tekstu: Agencija).

VIII.

Agencija će za sanaciju Banke izdati obveznice u iznosu od 1.001,5 milijuna
kuna od čega iznos od 534 milijuna kuna u visini potencijalnih gubitaka
koji se nisu mogli otpisati na teret jamstvenog kapitala Banke, a iznos
od 467,5 milijuna kuna za neophodno potrebnu početnu dokapitalizaciju Banke.

Obveznice iz stavka 1. ove točke izdaju se uz valutnu klauzulu - protuvrijednost
u DEM po srednjem tečaju Hrvatske narodne banke na dan 31. prosinca 1997.
godine, sa 6% kamata i rokom dospijeća od 10 godina koja se isplaćuje svakih
6 mjeseci i to 15. svibnja i 15. studenog tako da prvi anuitet dospijeva
15. svibnja 1998., a zadnji 15. studenog 2008. godine.

Kada za vrijeme amortizacije obveznica dođe do zamjene valute koja se
koristi za valutnu klauzulu za neku drugu valutu (DEM u EURO) izvršit će
se i obračunska zamjena neamortiziranog dijela obveznica sa klauzulom protuvrijednosti
u toj valuti i obračunom na dan zamjene po srednjem tečaju Hrvatske narodne
banke.

IX.

Agencija će preuzeti ispunjenje obveza Dubrovačke banke d.d., Dubrovnik
prema Hrvatskoj narodnoj banci sukladno Odluci o načinu i uvjetima odobravanja
kredita za premošćivanje nelikvidnosti bankama nad kojima je pokrenut postupak
za ocjenu mogućnosti i ekonomske opravdanosti sanacije i restrukturiranje
banke ("Narodne novine", br. 40/98) i Ugovoru reg. br. 50/98 račun 501130
od 18. ožujka 1998. godine, u ukupnom iznosu od 500 milijuna kuna, te će
taj iznos doznačiti Hrvatskoj narodnoj banci u roku od 90 dana od dana
donošenja ove Odluke.

X.

Agencija može otkupljivati obveznice iz točke VIII. ove Odluke i prije
roka dospijeća radi osiguranja sredstava za ispunjavanje obveza Banke.

Iznos iz točke IX. ove Odluke uključen je u ukupan iznos izdanih obveznica
za sanaciju Banke, te se u odnosu Agencije i Banke tretira kao iznos iskupljenih
obveznica.

XI.

Nova početna bilanca Banke izradit će se sa stanjem na dan 31. prosinca
1997. godine.

XII.

Postupak sanacije i restrukturiranja Banke provest će Agencija u skladu
sa Zakonom o sanaciji i restrukturiranju banaka i Zakonom o Državnoj agenciji
za osiguranje štednih uloga i sanaciju banaka ("Narodne novine", broj 44/94).

XIII.

Ova Odluka stupa na snagu danom objave u "Narodnim novinama".

Klasa: 450-02/98-01/04
Urbroj: 5030115-98-1
Zagreb, 16. travnja 1998.

Predsjednik
**mr. Zlatko Mateša,** v. r.

Odluka, NN 56/1998-692